
	Ποιητική Συλλογή

«Ο χορευτής και ο γητευτής»

της Νάντιας Στυλιανού
στο Σπίτι της Κύπρου

Την Τρίτη 10 Μαΐου 2022 πραγματοποιήθηκε στο Σπίτι της Κύπρου η παρουσίαση της ποιητικής συλλογής «Ο χορευτής και ο γητευτής» της Νάντιας Στυλιανού που κυκλοφορεί από τις Εκδόσεις Καστανιώτη.

«Μέσα από τον θνησιγενή χρόνο και την ιλιγγιώδη αρχή, ο χορευτής και ο γητευτής κοιτάζουν τον κόσμο σαν να βρίσκονται πίσω από ένα εγκιβωτισμένο παράθυρο. Μέσα από μια γόνιμη συνομιλία με τους μύθους και την ιστορία κρυσταλλώνεται η αυτοσυνείδηση τού καλλιτέχνη. Η φυσική και η μεταφυσική, το γήινο και το θείο, η πραγματική και η φαντασιακή πατρίδα συμπλέκονται και συγκροτούν ένα αδιαίρετο όλο. Η Παναγία του Βορρά, η νυχτερινή Αλκμήνη, η Κασσάνδρα, μεταμορφώνονται αέναα. Ο χορευτής και γητευτής, μέσα από τις διάφορες περσόνες, τον δύτη, τον ξένο, τον ποιητή-άγαλμα, ψηλαφούν τη σχέση του δημιουργού με την τέχνη, αναζητώντας τις συντεταγμένες τού ποιητικού προσώπου».

Χαιρετισμό απηύθυνε  ο Πρέσβης της Κυπριακής Δημοκρατίας, κ .Κυριάκος Κενεβέζος.
Για το βιβλίο και τον ποιητικό λόγο της Νάντιας Στυλιανού μίλησαν, ο Κωνσταντίνος Μπούρας, Επισκέπτης Καθηγητής, Εθνικό και Καποδιστριακό Πανεπιστήμιο Αθηνών, η Έλλη Φιλοκύπρου, Καθηγήτρια, Τμήμα Επικοινωνίας και Μέσων Μαζικής Ενημέρωσης, Εθνικό και Καποδιστριακό Πανεπιστήμιο Αθηνών και η Ανθούλα Δανιήλ, Διδάκτωρ φιλολογίας, συγγραφέας, κριτικός.

Στη συνέχεια η ποιήτρια Ιουλίτα Ηλιοπούλου διάβασε ποιήματα από τη συλλογή.
Η εκδήλωση ολοκληρώθηκε με την αντιφώνηση της Νάντιας Στυλιανού.
------------------------------------------------------------------
Η Νάντια Στυλιανού είναι Νεοελληνίστρια. Μορφωτική Σύμβουλος και Διευθύντρια στο Σπίτι της Κύπρου στην Αθήνα (2018-2020). Αριστούχος διδάκτωρ του Πανεπιστημίου Πολ Βαλερύ του Μονπελιέ. Διδάσκει νεοελληνική λογοτεχνία και πολιτισμικές σπουδές σε διάφορα Ακαδημαϊκά Ιδρύματα και διευθύνει τον τομέα των γραμμάτων στις Πολιτιστικές Υπηρεσίες του Υπουργείου Παιδείας, Πολιτισμού, Αθλητισμού και Νεολαίας Κύπρου. Το 2015 κυκλοφόρησε στη Γαλλία από τις Πανεπιστημιακές εκδόσεις της Μεσογείου του Μονπελιέ η μονογραφία της «Πλοίο διαρκείας η χώρα μου - Η ελληνικότητα στο έργο του Οδυσσέα Ελύτη». Είναι συγγραφέας πολλών βιβλίων. Το βιβλίο της «Οδυσσέας Ελύτης-Ρενέ Σαρ. Σημείο τομής αδαμάντινο» (Μελάνι 2020) έχει τιμηθεί με το κρατικό βραβείο Μελέτης 2021. Το 2022 εξέδωσε το βιβλίο, «Όταν οι Άγγελοι ζωγραφίζουν τη γη - Ερμηνευτικά ζητήματα», (εκδόσεις Νίκας).

Σύνδεσμος παρακολούθησης της εκδήλωσης: https://diavlos.grnet.gr/room/1607?eventid=11879

